Gregorius episcopus seruus seruorum Dei dilectis filiis abbati et conuentui monasterii Sancti Stephani diuionensis, ordinis Sancti Augustini, lingonensis diocesis salutem et apostolicam benedictionem; laude dignum opus efficimus si super hiis que sunt equitati conformia petentium desideriis animamus: ea propter dilecti in domino filii vestris iustis precibus inclinati ne quis infra parrochias ecclesiarum ad nos pleno iure spectantium sine assensu diocesanorum et vestro cimiterium de novo construere vel benedicere audeat, salvis privilegijs romanorum pontificum, auctoritate presentium districte inhibemus: nulli ergo omnino hominum liceat hanc paginam nostræ inhibitionis infringere vel ei ausu temerario contraire. Si quis autem hoc attemptare presumpserit, indignationem omnipotentis Dei et beatorum Petri et Pauli apostolorum eius se nouerit incursurum. Datum Laterani VI idas Novembris pontificatus nostri anno duodecimo.